Dolle kaarvel
Van Wikipedie
De dolle kaarvel (Latien: Chaerophyllum temulum) is een plant uut de schaarmbloemefemilie (Apiaceae) en is een tweejaorige plant die in bleui staot van mei tot en mit juli. De dolle kaarvel kan oengeveer 30 tot 140cm hoog worren.
De dolle kaarvel het zien naam te danken an 't feit dat as koen der veul van eten dat ze zich as dronkeluui gaon gedragen. De dolle kaarvel is dan oek (licht)giftig.
De dolle kaarvel komt van oorsprong veur in Europa, mar komt haost niet veur in 't noordelijke en oostelijke deel van Europa. In Nederlaand komt de dolle kaarvel veural oender de revieren veur (zoas Limburg, Zeelaand en zoksoort gebieden). In België is de dolle kaarvel plaotselijk zelfs een veulveurkommende soort.
De dolle kaarvel greuit op half beschaoduwde plekken op dreuge tot vochtige, voedselrieke en vaak kalkhouwende groend. Ze bin licht te vienen in zanderige beekdalbossen, baarmen, ruug gresland, heggen, bosranden, struukgewas, houtwallen, braakliggende groend, bie havens, spoorwegterreinen, industrieterreinen, plantsoenen en akkerranden.
De stengels van de dolle kaarvel bin rechtopstaond, paorsrood evlekt en hen vrie lange rechtopstaonde haoren, die veur een deel ofstaon. De blaojen bin donkergreun, en worren laoter soms paorsverkleurend. De blaojen bin twee- tot drievouwig eveerd en de deelblaodjes bin eiroend tot langwaarpig, stomp en etand.
De witte bloemen bin oengeveeer 2mm groot en vormen samen-estelde schaarmen mit vuuf tot twaolf straolen. As de bloemen nog in de knop zitten hangen ze. De kroonblaojen bin niet behaord.
![]() |
Meer ofbeeldingen dee bie dit onderwarp heuren ku-j vienen op de pagina Chaerophyllum temulum van Wikimedia Commons. |
Disse pagina is eschreven in 't Putters |